Tyla
Tyla (azərb. Tayla‎; 30 yanvar 2002, Edenveyl[d], Qautenq vilayəti) — CAR-dan olan müğənni-mahnı yazarı. Amapiano janrındakı mahnılarına görə tanınır. O, Yohannesburqda böyümüş, 2019-cu ildə yayımladığı debüt sinqlı "Getting Late" (feat. Kooldrink)-nin uğurundan sonra Epic Records-dan müqavilə təklifi almışdır. 2023-cü ildə çıxardığı sinqlı "Water" CAR, Birləşmiş Krallıq və ABŞ hit-paradlarında ilk onluğa daxil olub. Sözügedən mahnısı 2024-cü ildə ona "Afrikalı musiqiçi tərəfindən ən yaxşı musiqi performansı" kateqoriyası üzrə "Qremmi" mükafatı qazandırıb. Bu mahnı onun 2024-cü ildə çıxardığı öz adını daşıyan debüt studiya albomunda da yer alıb. "Tyla" rəğbətlə qarşılanmış və kommersiya baxımından müsbət nəticə göstərmişdir. Albom ABŞ da daxil olmaqla bir sıra ölkələrin albom hit-paradlarına düşüb. Tyla "Qremmi" mükafatı qazanan ən gənc afrikalı sənətçidir. O, bundan əlavə, müxtəlif mükafatlara namizəd göstərilib: bir dəfə "Brit", bir dəfə "Soul Train Music Award", bir dəfə "MOBO Award" və son olaraq iki dəfə "South African Music Awards". Tyla 2024-cü ildə baş tutan "BET Awards"-da müğənnilər Uşer və Viktoriya Mone ilə birlikdə ən çox mükafat qazanan sənətçilər arasında olub. O, pop və amapiano musiqi elementlərini incəliklə öz mahnılarında birləşdirdiyinə görə "Popiano kraliçası" adını qazanmışdır.